Ekonomikos ir verslo fakulteto ir KTU SA bendruomene,

Esu Guoda Domskytė, III kurso finansų programos studentė. Savo veiklą studentų atstovybėje aktyviai pradėjau nuo pirmo kurso. Viskas prasidėjo nuo mažesnių veiklų, tokių kaip studentų ir dėstytojų vakaro organizavimas, o praeitais metais prisiėmiau šiek tiek didesnį iššūkį – suorganizuoti mūsų atstovybės didžiausią renginį – seminarų ciklą „Veik.Valdyk.Vadovauk“. Prie fakulteto bendruomenės prisidėjau ir būdama akademinių procesų koordinatore, turėjau galimybę kartu su administracija įgyvendinti „Studentų patirčių valdymo projekto“ pirmąjį etapą. Kadangi manau, kad reikia veikti ne tik savo fakulteto viduje, bet ir plačiau, prisidėjau prie akademinių ir socialinių reikalų konferencijos „Tai, ko nepagooglinsi“. Manau, per du metus atstovybėje įgijau daug naujų kompetencijų, kurias pritaikyčiau savo kadencijos metu.

Norėčiau ir pasistengsiu, kad per šiuos metus ekonomikos ir verslo fakulteto studentų atstovybė prisidėtų prie fakulteto bendruomenės kūrimo ir puoselėjimo. Manau, kad fakultetas turi būti tokia vieta, kurioje ne tik mokomasi, bet ir galima praleisti pertrauką su bendrakursiais prie arbatos puodelio, kurioje nebaisu koridoriuje pasisveikinti su dėstytoju ar administracijos atstovu. Taip pat noriu, kad studentams būtų teikiamas grįžtamasis ryšys apie fakultete ir universitete vykstančius procesus ir vykdomus pokyčius. Tikiu, kad svarbu palaikyti ryšį ir su mūsų fakulteto absolventais, buvusiais atstovybės nariais, tad šių kontaktų atgaivinimas bus dar vienas iš mano tikslų.

Pagarbiai,

Guoda Domskytė

Kandidatė į KTU Ekonomikos ir verslo fakulteto studentų atstovybės VFSA pirmininkės poziciją